Peter August Friedrich

**Peter August Friedrich von Schleswig-Holstein-Sonderburg-Beck** (vene Петр Август Фридрих Гольштейн-Бекский) (7. detsember 1696 Königsberg – 22. märts 1775 Tallinn) oli Schleswig-Holstein-Sonderburg-Becki hertsog 1728–1775 ning Venemaa sõjaväelane ja riigitegelane.

## Elulugu
Peter August Friedrich sündis Schleswig-Holstein-Sonderburg-Becki hertsogi Friedrich Ludwigi (1653–1728) ja Schleswig-Holstein-Sonderburg-Augustenburgi printsessi Luise Charlotte (1658–1740) pojana. Tema isapoolsed esivanemad põlvnesid Taani kuninga Frederik II ja Liivimaa kuninga Magnuse nooremast vennast Johannist.

Peter August Friedrich teenis algul ooberstina Hessen-Kasseli sõjaväes kuni Venemaa keisrinna Anna Ivanovna ta Venemaa armeesse kutsus ja polkovniku aukraadi andis. Holstein-Beck osales aastatel 1735–1739 Vene-Türgi sõjas ja Kübarate sõjas 1742. aastal Rootsi vastu.

1743–1753 oli Peter August Friedrich Eestimaa kuberner. Seejärel asus Holstein-Beck uuesti sõjaväeteenistusse, sai *[[général en chef]]*'i auastme ja võttis osa Seitsmeaastasest sõjast.

1758–1762 oli ta uuesti Eestimaa kuberner. Schleswig-Holsteini päritolu Peeter III troonile pääsemise puhul ülendati Peter August Friedrich 1762. aastal kindralfeldmarssaliks ning määrati Eestimaa kindralkuberneriks ja samaaegselt Peterburi kubermangu kindralkuberneriks. Pärast Peeter III kukutamist 1762. aasta juunis jäeti Holstein-Beck ilma Peterburi kindralkuberneri ametikohast, kuid ta jäi Eestimaa kindralkuberneriks, kellena töötas kuni oma surmani 1775. aastal. Eestimaa kindralkuberner (1762–1775) Peter August Friedrichi ajal 1767–1773 rekonstrueeriti Toompea lossi idatiib Eestimaa kubermanguvalitsuse esindushooneks (arhitekt Jenast pärit Johann Schultz).

Talle kuulus Haabneeme ja 26. mail 1758 keisrinna Jelizaveta Petrovna poolt kingitud Lagedi, Saha ja Viimsi mõis.

Teda autasustati Venemaa kõrgeima, Püha Andrease ordeniga. Lisaks sellele oli ta autasustatud Vene keisririigi Püha Aleksander Nevski, Preisi kuningriigi Musta Kotka ning Holsteini hertsogiriigi Püha Anna ordenitega.

Ta maeti 18./19. märtsil Tallinna Niguliste kiriku kõrvale püstitatud Holstein-Becki hauakabelisse.

## Perekond
Peter August Friedrich oli abielus kaks korda: 

1723. aastal Hessen-Philippsthali maakrahvinna Sophiega (1695–1728). Abielust sündis:
* Karl Anton August (1727–1759), hilisem Schleswig-Holstein-Sonderburg-Becki hertsog, Taani kuninga Christian IX vanavanaisa ning Norra, Taani, Kreeka ja Briti monarhide esivanem.

1742. aastal krahvitar Natalja Nikolajevna Golovinaga (1724–1767). Abielust sündisid:
* Peter, Schleswig-Holstein-Sonderburg-Becki prints (1743–1751) 
* Alexander, Schleswig-Holstein-Sonderburg-Becki prints (sündis ja suri 1744) 
* Catherine, Schleswig-Holstein-Sonderburg-Becki printsess (1750–1811) (vene *Екатерина Петровна Гольштейн-Бек*), kes abiellus 1767. aastal vürst Ivan Sergejevitš Barjatinskiga (1740–1811) (vene *Иван Сергеевич Барятинский*), prints Ivan Ivanovitš Barjatinski (1772–1825) (vene *Иван Иванович Барятинский*) ja printsess Anna Barjatinskaja (1774–1825) ema, Aleksandr Barjatinski (1814–1879; ru) vanaema.

### Sugupuu

## Viited

## Kirjandus
*Indrek Jürjo ''Teie Majesteet, tere tulemast koju! – Kuninganna Elizabeth II ja tema abikaasa prints Philipi ühine esiisa valitses üle 25 aasta Tallinna kindralkubernerina. Peter August Friedrich von Holstein-Beckist'', Eesti Ekspress, 19. oktoober 2006

## Välislingid
*Väljavõte Eestimaa rüütelkonna genealoogilisest käsiraamatust
*Väljavõte Oldenburgide genealoogiast (B5)